首先是以《咏柳》为题的诗句
咏柳 (唐·贺知章)
碧玉妆成一树高,万条垂下绿丝绦。
不知细叶谁裁出,二月春风似剪刀。
咏柳诗(南北朝·吴均)
细柳生堂北,长风发雁门。
秋霜常振叶,春露讵濡根。
朝作离蝉宇,暮成宿鸟园。
不为君所爱,摧折当何言。
咏柳诗(南北朝·祖孙登)
驰道藏乌日,郁郁正翻风。
抽翠争连影,飞绵乱上空。
高叶临胡塞,长枝拂汉宫。
欲验伤攀折,三春横笛中。
咏柳诗(南北朝·萧纲)
垂阴满上路,结草早知春。
花絮时随鸟,风枝屡拂尘。
欲散依依采,时要歌吹人。
咏柳(唐·吴融)
自与莺为地,不教花作媒。
细应和雨断,轻秪爱风裁。
好拂锦步障,莫遮铜雀台。
灞陵千万树,日暮别离回。
咏柳(唐·李咸用)
日近烟饶还有意,东垣西掖几千株。
牵仍别恨知难尽,夸衒春光恐更无。
解引人情长婉约,巧随风势强盘纡。
天应绣出繁华景,处处茸丝惹路衢。
诗词中含有柳树的诗句:
忆远 (唐·张籍)
行人犹未有归期,万里初程日暮时。
唯爱门前双柳树,枝枝叶叶不相离。
晦日重宴(唐·周彦晖)
春华归柳树,俯景落蓂枝。
置驿铜街右,开筵玉浦陲。
林烟含障密,竹雨带珠危。
兴阑巾倒戴,山公下习池。
归燕(宋·陈允平)
王谢堂前柳树苍,玉京坟上藓花黄。
无情又逐东风去,落日朱帘几断肠。
春晚湖上(宋·俞桂)
花事已成休,都人懒出游。
水添烟浪阔,山带夕阳愁。
柳树鸣黄鸟,沙堤卧白鸥。
不辞归路远,何必买扁舟。
第三岁日咏春风凭杨员外寄长安柳(唐·元稹)
三日春风已有情,拂人头面稍怜轻。
殷勤为报长安柳,莫惜枝条动软声。